**Ministru kabineta rīkojuma projekta „Par atteikumu nodot privatizācijai valsts nekustamo īpašumu Viršu ielā 56B, Daugavpilī” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Valsts un pašvaldību īpašuma privatizācijas un privatizācijas sertifikātu izmantošanas pabeigšanas likuma (turpmāk - Privatizācijas pabeigšanas likums) 5.panta pirmā un trešā daļa, 6.panta trešā daļa, 16.panta trešās daļas 3.punkts, likuma „Par valsts un pašvaldību īpašuma objektu privatizāciju” (turpmāk - Privatizācijas likums) 59.panta pirmā daļa un 65.panta pirmā un trešā daļa un Valsts pārvaldes iekārtas likuma 7.panta pirmā daļa un 37.pants. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | **Apbūvēts zemesgabals Viršu ielā 56B, Daugavpilī**   1. **Apbūvētā zemesgabala sastāvs:**   Zemesgabals Viršu ielā 56B, Daugavpilī (nekustamā īpašuma kadastra numurs 0500 031 0310), 0,5436 ha platībā (turpmāk–apbūvētais zemesgabals), sastāv no zemes vienības (zemes vienības kadastra apzīmējums 0500 031 0310) 0,4076 ha platībā (turpmāk – zemes vienība Nr.1), kura ir neapbūvēta, un zemes vienības (zemes kadastra apzīmējums 0500 031 0311) 0,1360 ha platībā (turpmāk – zemes vienība Nr.2), uz kuras atrodas sūkņu stacija (būves kadastra apzīmējums 0500 031 0302 070) (turpmāk – būve).  **2. Apbūvētā zemesgabala adrese:**  Apbūvētā zemesgabala adrese atbilstoši Nekustamā īpašuma valsts kadastra informācijas sistēmas datiem ir Viršu iela 56B, Daugavpils.  **3. Īpašuma tiesības:**  Apbūvētais zemesgabals 2005.gada 27.oktobrī ierakstīts Daugavpils pilsētas zemesgrāmatas nodalījumā Nr.100000190414 uz Latvijas valsts vārda Finanšu ministrijas personā.  **4. Apgrūtinājumi:**  Saskaņā ar Nekustamā īpašuma valsts kadastra informācijas sistēmas datiem uz zemes vienības Nr.2 atrodas Tamārai Verbickai (turpmāk – Persona) piederoša būve, kas sākotnēji bija valsts uzņēmuma „Daugavpils gaļas kombināts” nekustamais īpašums. Maksātnespējīgās likvidējamās akciju sabiedrības „Daugavpils gaļas kombināts” mantas pārdošanas rezultātā saskaņā ar 2001.gada 27.decembra pirkuma līgumu minēto būvi ieguva īpašumā Persona. Īpašuma tiesības uz minēto būvi zemesgrāmatā nav nostiprinātas.  2006.gada 19.maijā starp valsts akciju sabiedrību “Privatizācijas aģentūra” (turpmāk – Privatizācijas aģentūra) un Personu noslēgts apbūvētā zemesgabala nomas līgums (grozījumi izdarīti 2007.gada 7.martā, 2008.gada 7.augustā, 2010.gada 25.martā, 2012.gada 19.janvārī un 2015.gada 24.aprīlī).  **5. Privatizācijas ierosinājums:**  2005.gada 14.februārī Privatizācijas aģentūrā saņemts Personas iesniegtais apbūvētā zemesgabala privatizācijas ierosinājums (privatizācijas ierosinājumu reģistra Nr.1.33/561-6044).  **6. Pirmpirkuma tiesības:**  Atbilstoši Privatizācijas likuma 64.panta pirmajai daļai tiesības uz apbūvētā zemesgabala pirmpirkumu ir Personai kā uz apbūvētā zemesgabala esošās būves īpašniecei.  **7. Cita informācija:**  Saskaņā ar Daugavpils pilsētas domes 2015.gada 12.februāra lēmumu Nr.53 „Par zemes vienības, kadastra apzīmējums 0500 031 0310, Viršu ielā 56B, Daugavpilī, pārņemšanu Daugavpils pilsētas pašvaldības īpašumā” nolemts lūgt Finanšu ministriju nodot Daugavpils pilsētas pašvaldības īpašumā bez atlīdzības zemes vienību Nr.1 Daugavpils pilsētas pašvaldības autonomās funkcijas – sekmēt saimniecisko darbību pilsētas administratīvajā teritorijā, rūpēties par bezdarba samazināšanu - izpildei. Savukārt ar Daugavpils pilsētas domes 2015.gada 30.aprīļa lēmumu Nr.188 „Par zemesgabala, kadastra Nr.0500 031 0310, Viršu ielā 56B, Daugavpilī, pārņemšanu Daugavpils pilsētas pašvaldības īpašumā bez atlīdzības” Daugavpils pilsētas pašvaldība piekrīt pārņemt īpašumā bez atlīdzības abas apbūvētā zemesgabala sastāvā ietilpstošās zemes vienības - zemes vienību Nr.1 un zemes vienību Nr.2 - likuma “Par pašvaldībām” 15.panta pirmās daļas 10.punktā noteiktās pašvaldības autonomās funkcijas (sekmēt saimniecisko darbību tās administratīvajā teritorijā un rūpēties par bezdarba samazināšanu) izpildes nodrošināšanai. Papildus Daugavpils pilsētas dome 2016.gada 16.septembra vēstulē Nr.1.2.-6/1728 norādījusi, ka apbūvētais zemesgabals atrodas Daugavpils pilsētas Križu rūpnieciskajā teritorijā, kas ir bijušā Daugavpils gaļas kombināta rūpnieciskā teritorija un ir uzskatāma par degradētu teritoriju. Attiecīgi, lai sakārtotu Križu rūpnieciskās teritorijas publisko infrastruktūru, Daugavpils pilsētas dome šajā teritorijā plāno īstenot projektu “Daugavpils pilsētas Križu rūpnieciskās teritorijas publiskās infrastruktūras attīstība”, kas paredz publiskās infrastruktūras sakārtošanu – ceļu izbūvi, nepieciešamo inženierkomunikāciju ierīkošanu un apgaismojuma izbūvi, tādējādi veicinot jaunu investīciju piesaisti Daugavpils pilsētas pašvaldības attīstībai un nodarbinātības veicināšanai. Minētā projekta rezultātā tiks revitalizēta degradēta teritorija 16 hektāru platībā, radītas jaunas darba vietas un piesaistītas privātās investīcijas uzņēmumu darbības paplašināšanai.  Ar Daugavpils pilsētas domes 2015.gada 23.jūlija sēdes lēmumu Nr. 319 „Par lokālplānojuma „Lokālplānojums zemes vienībām Križu mikrorajonā, Viršu ielas rajonā ražošanas objektu apbūves teritorijas izveidei” izstrādes uzsākšanu” tika uzsākta lokālplānojuma izstrāde zemes vienībām Križu mikrorajonā, Viršu ielas rajonā ražošanas objektu apbūves teritorijas izveidei, lai nodrošinātu pilnvērtīgas iespējas īpašuma izmantošanai un attīstībai, paredzot lokālplānojuma teritorijā ražošanas objektu apbūves izvietošanas iespējas Križu mikrorajonā, Viršu ielas rajona teritorijā, tādejādi veicinot degradēto teritoriju revitalizāciju.  Gadījumā, ja apbūvētais zemesgabals tiks privatizēts, Daugavpils pilsētas pašvaldībai tas būs jāatpērk no attiecīgās privātpersonas, lai pašvaldība varētu īstenot projektu “Daugavpils pilsētas Križu rūpnieciskās teritorijas publiskās infrastruktūras attīstība”, sakārtojot publisko infrastruktūru un radot vidi investīciju piesaistīšanai. Tādā gadījumā pašvaldībai tiks radīti papildus izdevumi, kas var tikt kvalificēti kā pašvaldības finanšu resursu izšķērdēšana, jo pastāv iespēja pašvaldībai apbūvēto zemesgabalu iegūt bez maksas. Minētie izdevumi pašvaldībai var tikt novērsti, ja apbūvētais zemesgabals tiek nodots pašvaldībai bez atlīdzības. Vienlaikus tiek novērsts administratīvais slogs kā valsts pārvaldei, tā privātpersonām, kas rastos gadījumā, ja tiktu īstenota apbūvētā zemesgabala atsavināšanas procedūra sabiedrības vajadzībām.  Saskaņā ar Administratīvā procesa likuma 62.panta pirmo daļu, noskaidrojot privatizācijas ierosinājuma iesniedzēja viedokli, Privatizācijas aģentūrā saņemts Personas 2015.gada 17.jūnija iesniegums, kurā Persona norāda, ka neizmanto un arī turpmāk neplāno izmantot būvi, un līdz ar to atsauc 2005.gada 14.februārī iesniegto apbūvētā zemesgabala privatizācijas ierosinājumu.  Privatizācijas pabeigšanas likuma 9.panta septītajā daļā noteikts, ja persona savas pirmpirkuma tiesības uz apbūvētu zemesgabalu nevar izmantot vai neizmanto, tai ir zemes nomas tiesības uz to pašu zemesgabalu, uz kuru tai ir pirmpirkuma tiesības, un šis zemesgabals netiek privatizēts vai atsavināts citām personām. Ņemot vērā Personas iesniegumā norādīto, ka tā turpmāk neplāno izmantot būvi, un, ievērojot, ka pēc apbūvētā zemesgabala nodošanas Daugavpils pilsētas pašvaldības īpašumā pastāvēs dalītā īpašuma tiesiskās attiecības starp Personu un Daugavpils pilsētas pašvaldību, var risināt jautājumu par būves atsavināšanu pašvaldībai.  Ministru kabineta rīkojuma projekts paredz atteikt nodot privatizācijai apbūvēto zemesgabalu ar mērķi minēto īpašumu nodot bez atlīdzības Daugavpils pilsētas pašvaldības īpašumā, kas tai nepieciešams likuma “Par pašvaldībām” 15.panta pirmās daļas 10.punktā noteiktās pašvaldības autonomās funkcijas – sekmēt saimniecisko darbību pašvaldības administratīvajā teritorijā un rūpēties par bezdarba samazināšanu – īstenošanai sabiedrības interesēs. |
| 3. | Projekta izstrādē iesaistītās institūcijas | Ekonomikas ministrija, Daugavpils pilsētas pašvaldība un Privatizācijas aģentūra. |
| 4. | Cita informācija | Saskaņā ar Privatizācijas pabeigšanas likuma 16.panta pirmo daļu apbūvēti zemesgabali, par kuriem saņemts privatizācijas ierosinājums, bet Ministru kabinets pieņem pamatotu lēmumu par privatizācijas ierosinājuma noraidīšanu, turpmāk nav privatizējami saskaņā ar Privatizācijas likumu, bet var tikt nodoti atsavināšanai saskaņā ar Publiskas personas mantas atsavināšanas likumu. Ņemot vērā, ka saistītajā Ministru kabineta rīkojuma projektā „Par valsts nekustamā īpašuma Viršu ielā 56B, Daugavpilī, nodošanu Daugavpils pilsētas pašvaldības īpašumā” tiek iekļauti punkti par apbūvētā zemesgabala nodošanu bez atlīdzības valstij, ja tas vairs netiek izmantots konkrētās rīkojuma projektā minētās funkcijas veikšanai, kas pēc būtības liegs īstenot Privatizācijas pabeigšanas likuma 16.pantā paredzēto iespēju, proti, ja apbūvētais zemesgabals vairs nebūs nepieciešams pašvaldības autonomās funkcijas īstenošanai, pašvaldība to nevarēs atsavināt uz zemes vienības Nr.2 esošās būves īpašniecei, bet tā būs jāatdod bez atlīdzības atpakaļ valstij. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Persona kā būves īpašniece, kurai atbilstoši Privatizācijas likuma 64.panta pirmajai daļai ir tiesības uz apbūvētā zemesgabala pirmpirkumu. |
| 2. | Tiesiskā regulējuma ietekme uz tautsaimniecību un administratīvo slogu | Tiks ietaupīti pašvaldības budžeta līdzekļi, jo pašvaldībai apbūvētais zemesgabals nebūs jāatpērk no privātpersonas sabiedrības vajadzībām- lai pašvaldība varētu īstenot projektu “Daugavpils pilsētas Križu rūpnieciskās teritorijas publiskās infrastruktūras attīstība”, sakārtojot publisko infrastruktūru un radot vidi investīciju piesaistīšanai. |
| 3. | Administratīvo izmaksu monetārs novērtējums | Administratīvo izmaksu monetārs novērtējums nav veikts. |
| 4. | Cita informācija | Nav. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Nepieciešams pieņemt Ministru kabineta rīkojuma projektu „Par valsts nekustamā īpašuma „Viršu ielā 56B, Daugavpilī, nodošanu Daugavpils pilsētas pašvaldības īpašumā”, kas paredzētu nodot bez atlīdzības apbūvēto zemesgabalu Daugavpils pilsētas pašvaldībai. |
| 2. | Atbildīgā institūcija | Ekonomikas ministrija. |
| 3. | Cita informācija | Nav. |

|  |  |  |
| --- | --- | --- |
| VI. Sabiedrības līdzdalība un komunikācijas aktivitātes | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 5.punktam sabiedrības līdzdalības kārtība ir piemērojama tiesību aktu projektu izstrādē, kas būtiski maina esošo regulējumu vai paredz ieviest jaunas politiskās iniciatīvas.  Ņemot vērā, ka Ministru kabineta rīkojuma projekts neatbilst minētajiem kritērijiem, sabiedrības līdzdalības kārtība Ministru kabineta rīkojuma projekta izstrādē netiek piemērota. Ministru kabineta rīkojuma projekts un tā anotācija pēc tā izsludināšanas Valsts sekretāru sanāksmē būs publiski pieejami Ministru kabineta mājas lapā - sadaļā *Tiesību aktu projekti.* |
| 2. | Sabiedrības līdzdalība projekta izstrādē | Projekts šo jomu neskar. |
| 3. | Sabiedrības līdzdalības rezultāti | Projekts šo jomu neskar. |
|  | Cita informācija | Saskaņā ar Oficiālo publikāciju un tiesiskās informācijas likuma 2. panta pirmo daļu un 3. panta pirmo daļu tiesību aktus publicē oficiālajā izdevumā „Latvijas Vēstnesis”, tos publicējot elektroniski tīmekļa vietnē www.vestnesis.lv. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ministru kabineta rīkojuma izpildi nodrošinās Privatizācijas aģentūra. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem. | Projekts šo jomu neskar. |
| 3. | Cita informācija | Nav. |

Anotācijas III un V sadaļa – projekts šīs jomas neskar.

**Ministru prezidenta biedrs,**

**ekonomikas ministrs A.Ašeradens**

**Vīza: valsts sekretārs J.Stinka**

21.12.2016. 14:12

1456

Zelča 67013163,

Inese.Zelca@em.gov.lv

Kravale 67021432,

Ina.Kravale@pa.gov.lv